ক্ষেপণাস্ত্রের আঘাতেই মালয়েশিয়ার বিমানটি ভূপাতিত হয়েছে – বারাক ওবামা 
প্রেসিডেন্ট বারাক ওবামা বলেছেন, যুক্তরাষ্ট্র জোরালো ভাবে মনে করে, ইউক্রেনে ভূমি থেকে আকাশে ছোঁড়া ক্ষেপণাস্ত্রের আঘাতেই মালয়েশিয়ান এয়ারলাইন্সের বিমানটি ভূপাতিত হয়েছে
যুক্তরাষ্ট্রের প্রেসিডেন্ট বারাক ওবামা বলেছেন, যুক্তরাষ্ট্র জোরালো ভাবে মনে করে, ইউক্রেনে ভূমি থেকে আকাশে ছোঁড়া ক্ষেপণাস্ত্রের আঘাতেই মালয়েশিয়ান এয়ারলাইন্সের বিমানটি ভূপাতিত হয়েছে এবং রুশপন্থী বিচ্ছিন্নতাবাদী নিয়ন্ত্রিত এলাকা থেকে ঐ ক্ষেপণাস্ত্র ছোঁড়া হয়েছে। ওয়াইট হাউসে বক্তব্য রাখার সময় ওবামাকে গম্ভীর এবং শোকাহত দেখাচ্ছিল। তিনি বলেন, ২৯৮ জন যাত্রী বহনকারী ঐ বিমানের দুর্ঘটনা অত্যন্ত মর্মান্তিক, যা ভাষায় প্রকাশ করার মত নয়। তিনি ঐ বিমানটিকে ফেলে দেয়ার জন্য সরাসরি কোনো ব্যক্তি বা গোষ্ঠীকে দায়ী করেননি। তবে তিনি বলেন, ইউক্রেনের বিচ্ছিন্নতাবাদীরা রাশিয়ার কাছ থেকে নিয়মিতভাবে ভারী অস্ত্র, বিমান বিধ্বংসী কামান, প্রশিক্ষণসহ নানা ধরণের সাহায্য পায় বলে বলা হয়। তিনি উল্লেখ করেন, ঐ বিমা্ন দুর্ঘটনায় নিহতদের মধ্যে যুক্তরাষ্ট্রের অন্তত একজন নাগরিক ছিলেন। প্রেসিডেন্ট বারাক ওবামা বলেন, এটি সারা বিশ্বের জন্য একটি বিয়োগান্তক ঘটনা। এ বিষয়ে একটি গ্রহণযোগ্য আন্তর্জাতিক তদন্ত হওয়া দরকার। তিনি আরো বলেন, রাশিয়া, রুশপন্থী বিচ্ছিন্নতাবাদী এবং ইউক্রেনের তাৎক্ষণিকভাবে অস্ত্রবিরতিতে যাওয়া উচিত। বিশ্বের বিভিন্ন দেশের নাগরিকসহ এশিয়ার একটি যাত্রীবাহী বিমান বিধস্ত হয়েছে ইউরোপের আকাশে। সুতরাং এ বিষয়ে একটি বিশ্বাসযোগ্য আন্তর্র্জতিক তদন্ত হতে হবে। মালয়েশীয় এয়ারলাইন্সের ফ্লাইট MH-17 আমস্টার্ডাম থেকে কুয়ালালামপুর যাওয়ার পথে ক্ষেপণাস্ত্রের আঘাতে ইউক্রেনের পূর্বাঞ্চলে বিধ্বস্ত হয়। শুক্রবার জাতিসংঘ নিরাপত্তা পরিষদের জরুরী বৈঠকে যুক্তরাষ্ট্রের দূত সামান্থা পাওয়ার বলেন, অভিজ্ঞ লোকের সাহায্য ছাড়া বিচ্ছিন্নবাদীদের পক্ষে অত্যাধুনিক ক্ষেপণাস্ত্র ছোঁড়া সম্ভব বলে মনে হয় না। রাশিয়া ঐ ঘটনার জন্য ইউক্রেনকে দায়ী করেছে।